Eurovision Song Contest 1979
Eurovision Song Contest 1979 var den 24. utgaven av Eurovision Song Contest, EBUs årlige sangkonkurranse for organisasjonens medlemmer. Konkurransen ble arrangert lørdag 31. mars 1979 av den israelske kringkasteren IBA. Finalen ble holdt i International Convention Center i Jerusalem i Israel med Daniel Peer og Yardena Arazi som programledere. 19 land deltok, etter at Tyrkia trakk seg kort tid før konkurransen etter press fra de arabiske landene. Etter en svært jevn avstemning vant vertsnasjonen med «Hallelujah», fremført av Gali Atari og gruppen Milk and Honey. Vinnersangen fikk stor suksess etter seieren og gikk inn på hitlister over hele Europa. «Hallelujah» toppet norske VG-lista i ti uker, noe som fremdeles er rekord for en Eurovision-sang. Anita Skorgan representerte Norge for andre gang, denne gang med låten «Oliver» som ble nummer 11 av 19 med 57 poeng. 